Ανεξάρτητος Εφημερίς της Ελλάδος

Η Ανεξάρτητος Εφημερίς της Ελλάδος ήταν ελληνική εφημερίδα που εκδόθηκε στην Ύδρα στις 29 Ιουλίου του 1827 και η έκδοσή της μεταφέρθηκε στην Αίγινα στις 17 Απριλίου 1828.Εγκυκλοπαίδεια του Ελληνικού Τύπου 1784-1974, σελ. 223-224 Η κυκλοφορία της τερματίστηκε στις 29 Μαΐου 1828 μετά από προφορική ανακοίνωση που απηύθυνε ο Ιωάννης Καποδίστριας στον εκδότη της εφημερίδας.Ιστορία του Ελληνικού Έθνους, Τόμος ΙΒ, σελ. 586 Η εφημερίδα απευθυνόταν στον λαό και είχε ως κύριο στόχο να τον απαλλάξει από το σκοτάδι.Εγκυκλοπαίδεια του Ελληνικού Τύπου 1784-1974, σελ.224

 Ιστορία 
Τα πρώτα χρόνια της εξέδιδε ένα τεύχος την εβδομάδα, ενώ με τη μεταφορά της στην Αίγινα έγινε δισεβδομαδιαία. Η απαιτούμενη συνδρομή ανερχόταν σε 5 ισπανικά τάλιρα για κάθε εξάμηνο, τα οποία έπρεπε να είχαν προπληρωθεί.Εγκυκλοπαίδεια του Ελληνικού Τύπου 1784-1974, σελ. 223 Από την έναρξη της έκδοσής της μέχρι και την παύση της εκδόθηκαν συνολικά 40 φύλλα από τα οποία τα 31 εκδόθηκαν στην Ύδρα και τα υπόλοιπα 9 στην Αίγινα.

 Εκδότες και αρθρογράφοι 
Εκδότης της εφημερίδας ήταν ο Παντελής Κ. Παντελής, ναυτικός από την Ύδρα, στενά συνδεδεμένος με την οικογένεια Κουντουριώτη. Υπηρετούσε ως αξιωματικός σε διάφορα πλοία μέχρι τη στιγμή που αποφάσισε να ιδρύσει την εφημερίδα. Δεν ανήκε στον κόσμο της πολιτικής ούτε της λογιοσύνης. Ήταν σχεδόν αγράμματος.Ιστορία του Ελληνικού Έθνους,Τόμος ΙΒ, σελ. 586 Γενικά, χαρακτηρίζεται ως υπέρμαχος των δημοκρατικών ελευθεριών και των συνταγματικών θεσμών.Ιστορία του Νέου Ελληνισμού, Τόμος 3, σελ 323 Υπεράσπιζε φανατικά την ελευθερία. Μέσα από την εφημερίδα του, που ήταν το προσωπικό του όργανο, εναντιώνονταν στους κοτζαμπάσηδες και τους Φαναριώτες ακόμα και στη Διοίκηση.

 Περιεχόμενο 
Η Ανεξάρτητος Εφημερίς έγινε το μέσο με το οποίο εξέφραζε ο Υδραίος ναυτικός Π. Κ. Παντελής τις προσωπικές του απόψεις και δεν εξυπηρετούσε πολιτικά συμφέροντα. Βρισκόταν στον αντίποδα της Γενικής Εφημερίδος της Ελλάδας, η οποία, κατά τη γνώμη του Π. Κ. Παντελή, ελέγχονταν από τους Φαναριώτες και τους κοτζαμπάσηδες. Η εφημερίδα είχε ύφος επικριτικό καθώς σχολίαζε οξύτατα ανθρώπους και κοινωνικές ομάδες ενώ ακόμη στηλίτευε τις αποφάσεις της "αντικυβερνητικής επιτροπής", όταν ήταν  αντίθετες με τις δημοκρατικές διαδικασίες.Ιστορία του Ελληνικού Έθνους, Τόμος ΙΒ,σελ. 586 Οι αρθρογράφοι ασχολούνταν με πολιτικά και κοινωνικά θέματα της εποχής. Μετά τη μεταφορά της στην Αίγινα, μετριάστηκε ο επιθετικός τόνος που είχε όταν εκδιδόταν στην Ύδρα και δημοσίευε πλέον αποφάσεις και διατάγματα του κυβερνήτη Ιωάννη Καποδίστρια. Μετά το κλείσιμό της επανεκδόθηκε για ένα σύντομο χρονικό διάστημα το 1842, με στόχο να αγωνιστεί για την παραχώρηση συντάγματος. Το σλόγκαν της ήταν μια φράση του Αριστοτέλη, “Όσιον Προτιμάν την Αλήθεια”. Οι διαστάσεις της ήταν αρχικά 27x20 εκ. και αργότερα 31x20 εκ.Εγκυκλοπαίδεια του Ελληνικού Τύπου 1784-1974, σελ.223

 Αποδοχή 
Λόγω του επικριτικού ύφους που είχε προς τη Διοίκηση, διάφορα μέλη της εξουσίας επεδίωξαν τον Σεπτέμβρη του 1827 τον τερματισμό της κυκλοφορίας της εφημερίδας. Ωστόσο, η εφημερίδα συνέχισε να κυκλοφορεί μέχρι το 1828, όταν και τελικά τερματίζεται η έκδοσή της κατόπιν απαίτησης του Ιωάννη Καποδίστρια από τον εκδότη της. Τούτο συνέβη παρότι ο Παντελής Κ. Παντελής είχε, εν τω μεταξύ, ακολουθήσει μια περισσότερο διαλλακτική στάση και είχε ταχθεί με το μέρος του Καποδίστρια.Ιστορία των Ελλήνων, Τόμος 9, σελ. 695

 Ρόλος στην Ελληνική Επανάσταση 

Η Ανεξάρτητος Εφημερίς της Ελλάδος τέθηκε σε κυκλοφορία όταν οι πρώτες εφημερίδες της Ελληνικής Επανάστασης είχαν πλέον σταματήσει οριστικά τη λειτουργία τους, με μοναδική εξαίρεση τη Γενική Εφημερίδα της Ελλάδος. Όμως και αυτή είχε χάσει την επικαιρότητά της μετά την αποπομπή του Θεόκλητου Φαρμακίδη, ο οποίος είχε αναλάβει τη διεύθυνση της εφημερίδας.

 Τίτλοι άρθρων 

 "ΝΑΥΠΛΙΟΝ" Ανεξάρτητος Εφημερίς της Ελλάδος, Αρ. Φύλλου 2, σελ. 4
"Ειδήσεις Κορινθιακού Κόλπου" Ανεξάρτητος Εφημερίς της Ελλάδος, Αρ. Φύλλου 8, σελ. 1
"Η σκιά του Τιμολέοντος" Ανεξάρτητος Εφημερίς της Ελλάδος, Αρ, Φύλλου 22, σελ. 2-3
 "Διάλογος Φιλανθρωπικός" Ανεξάρτητος Εφημερίς της Ελλάδος, Αρ. Φύλλου 28, σελ. 3-4
''Περί του Ναυπλίου" Ανεξάρτητος Εφημερίς της Ελλάδος, Αρ. Φύλλου 3, σελ. 2-3
''Δυτική Ελλάς" Ανεξάρτητος Εφημερίς της Ελλάδος, Αρ. Φύλλου 3, σελ. 3
"ΠΑΡΙΣΣΙΑ"Ανεξάρτητος Εφημερίς της Ελλάδος, Αρ. Φύλλου 5, σελ. 1-4
"Είδησις εκ Λονδίνου"Ανεξάρτητος Εφημερίς της Ελλάδος, Αρ. Φύλλου 11, σελ. 1
"Περί αλαζονείας"Ανεξάρτητος Εφημερίς της Ελλάδος, Αρ. Φύλλου 37, σελ. 3-4

 Δείτε επίσης 

 Εφημερίς των Αθηνών
 Ο Φίλος του Νόμου
Γενική Εφημερίς της Ελλάδος
Σάλπιγξ Ελληνική
Ελληνικά Χρονικά
Απόλλων
Η τυπογραφία στην Επανάσταση του 1821

 Παραπομπές 

 Βιβλιογραφικές πηγές 
 Εγκυκλοπαίδεια του Ελληνικού Τύπου 1784-1974 (2008), Τόμος Α΄. Αθήνα: Εθνικό Ίδρυμα Ερευνών. ISBN 9789607916525
 Αικατερίνη Κουμαριανού, «Ο τύπος από το 1828 ως το 1832», Ιστορία του Ελληνικού Έθνους, H Eλληνική Επανάσταση (1975), Τόμος ΙΒ'.  Αθήνα: Εκδοτική Αθηνών  ISBN 9789602131084
 Ιστορία του Νέου Ελληνισμού 1770-2000 (2003), Τόμος 3. Αθήνα: Ελληνικά Γράμματα. ISBN 9789604065424
 Ιστορία των Ελλήνων, Η Ελληνική Επανάσταση 1821 (2010), Τόμος 9. Αθήνα: Εκδόσεις Δομή. ISBN 9789608177949

 Εξωτερικοί σύνδεσμοι 
Ψηφιακή βιβλιοθήκη της Βουλής των Ελλήνων, που περιέχει αρχείο με ελληνικές εφημερίδες.

Κατηγορία:Ελληνική Επανάσταση του 1821
Κατηγορία:Ιστορικές ελληνικές εφημερίδες
Κατηγορία:Πρώην εφημερίδες στην ελληνική γλώσσα